
PËR LEJIMIN E REALIZIMIT TË PROCEDURAVE DHE SHTYRJEN E AFATIT TË BOTIMIT TË njoftimit tË FITUESIT E TË NJOFTIMIT TË KONTRATËS SË LIDHUR PËr DISA PROKURIME TË QENDRËS SPITALORE UNIVERSITARE “NËNË TEREZA”, TIRANË, SI AUTORITET KONTRAKTOR

Në mbështetje të nenit 100 të Kushtetutës, të nenit 75 të ligjit nr.9643, datë 20.11.2006 “Për prokurimin publik”, të ndryshuar, në vijim të pikës 3/ç të kreut I të vendimit nr.1, datë 10.1.2007 të Këshillit të Ministrave “Për miratimin e rregullave të prokurimit publik”, të ndryshuar dhe të ligjit nr.10 355, datë 2.12.2010 “Për buxhetin e vitit 2011”, të ndryshuar, me propozimin e Ministrit të Shëndetësisë, Këshilli i Ministrave

VENDOSI:

1. Lejimin e Qendrës Spitalore Universitare “Nënë Tereza”, Tiranë, si autoritet kontraktor, të realizojë, brenda datës 10.12.2011, procedurat e prokurimit, si më poshtë vijon:
 a) “Blerje materialesh mjekësore për hemodializën”, me fond limit 47 000 000 (dyzet e shtatë milionë) lekë, me TVSH.
 b) “Blerje barnash të ndryshme për shërbimet mjekësore”, me fond limit 67 000 000 (gjashtëdhjetë e shtatë milionë) lekë, me TVSH;
 c) “Blerje suturash qepëse (penj), për nevojat e shërbimeve të kirurgjisë”,  me fond limit 
27 000 000 (njëzet e shtatë milionë) lekë, me TVSH;
 ç) “Blerje kitesh dhe reagentësh për laboratorët”, me fond limit 15 000 000 (pesëmbëdhjetë milionë) lekë, me TVSH;
 d) “Blerje filmash dhe kontrastesh për shërbimin e radiologjisë”, me fond limit 14 000 000 (katërmbëdhjetë milionë) lekë, me TVSH;
dh) “Blerje gazoili dhe solari për nevojat e ngrohjes së shërbimeve në spital”, me fond limit 65 976 000 (gjashtëdhjetë e pesë milionë e nëntëqind e shtatëdhjetë e gjashtë mijë) lekë, me TVSH.
Brenda këtij afati të përfshihen lidhja e kontratave përkatëse dhe botimi i njoftimit të kontratës së nënshkruar në Buletinin e Njoftimeve Publike.
2. Përjashtimisht, Qendra Spitalore Universitare “Nënë Tereza”, Tiranë, lejohet t’i përdorë fondet e përmendura në pikën 1 të këtij vendimi, brenda afatit të përcaktuar në po këtë pikë. 
3. Ngarkohen Ministria e Shëndetësisë, Qendra Spitalore Universitare “Nënë Tereza”, Tiranë, Ministria e Financave dhe Agjencia e Prokurimit Publik për zbatimin e këtij vendimi.
Ky  vendim hyn në fuqi menjëherë dhe botohet në Fletoren Zyrtare.

